เวิลด์แบงก์หั่นศก.เอเชีย
การส่งออกเชื่องช้าลงแนะต้องเร่งกระตุ้นจากภายใน
6 ต.ค. 2555

การส่งออกเชื่องช้าลงแนะต้องเร่งกระตุ้นจากภายใน
เวิลด์แบงก์ปรับลดการเติบโตเศรษฐกิจเอเชียปีนี้ลง 1% เต็ม ชี้รอปีหน้าฟื้นตัว การกระตุ้นจากภายในช่วยได้
ธนาคารโลก (เวิลด์แบงก์) ตัดลดอัตราการเติบโตของภูมิภาคเอเชียแปซิฟิกลงรุนแรง แต่ชี้ช่องว่าแรงซื้อภายในประเทศจะเป็นปัจจัยสำคัญที่ทำให้ภูมิภาคนี้กลับมาเติบโตได้อีกครั้งในปีหน้า
ธนาคารโลกได้ปรับลดอัตราการเติบโตในปีนี้ลงมาอยู่ที่ 7.2% จากเดิมในปี 2011 ที่ 8.2% และคาดว่าจะกลับมาฟื้นได้อีกครั้งในปีหน้าที่ 7.6% โดยปัจจัยจากสภาวะเศรษฐกิจโลกซบเซากำลังส่งผลกระทบต่อภูมิภาคนี้อย่างรุนแรง
ในรายงานล่าสุดของธนาคารโลก ระบุว่า การเติบโตทางเศรษฐกิจของประเทศกำลังพัฒนาในภูมิภาคนี้อยู่ในระดับกลางๆ โดยแรงกระตุ้นจากภายในประเทศจะเป็นตัวขับเคลื่อนเศรษฐกิจที่สำคัญที่สุด
จีนกำลังได้รับผลกระทบอย่างยิ่งจากการลงทุนจากต่างประเทศที่หดตัวลง ทำให้การเติบโตของจีดีพีในปีนี้ลดลงมาอยู่ที่ 7.7% จากเดิมที่ 9.2% เมื่อปีที่แล้ว อย่างไรก็ตาม ธนาคารโลกมองว่า เศรษฐกิจจีนจะกลับมารีบาวด์อีกครั้งในปีหน้า ที่ 8.1% จากการที่รัฐบาลจีนจะต้องนำมาตรการกระตุ้นเศรษฐกิจออกมาใช้มากที่สุด
“สัดส่วนทางเศรษฐกิจของภูมิภาคเอเชียแปซิฟิกต่อเศรษฐกิจโลกได้เพิ่มขึ้นถึง 3 เท่าตัวในช่วง 2 ทศวรรษที่ผ่านมา จากที่ 6% มาอยู่ที่ 16% ในปัจจุบันนี้ ซึ่งชี้ให้เห็นถึงความสำคัญของการเติบโตทางเศรษฐกิจของภูมิภาคนี้ที่มีต่อการเติบโตของเศรษฐกิจโลกที่เหลือ” จิมยองคิม ประธานธนาคารโลกประจำภูมิภาคเอเชียแปซิฟิก กล่าว
“การส่งออกที่อ่อนแอลงของภูมิภาคนี้กำลังทำให้เศรษฐกิจในภูมิภาคนี้เชื่องช้าลงด้วย แต่ถ้าเทียบกับภูมิภาคอื่นๆ ของโลกก็ยังถือว่าเอเชียแปซิฟิกยังคงเติบโตอย่างแข็งแกร่ง และตลาดภายในที่ยังมีแรงอยู่ก็จะช่วยกระตุ้นให้เศรษฐกิจของภูมิภาคกลับมาอยู่ได้ที่ 7.6% ในปีนี้” รายงาน ระบุ
ด้าน พาเมลา คอกซ์ รองประธานธนาคารโลกประจำภูมิภาคเอเชียแปซิฟิก กล่าวว่า กระนั้นก็ตามแม้ว่าสถานการณ์ทางเศรษฐกิจจะยากลำบากมากขึ้น แต่ทว่าตัวเลขความยากจนในภูมิภาคนี้ก็จะลดลงอย่างต่อเนื่อง โดยสัดส่วนของผู้ที่มีรายได้เฉลี่ยต่อวันที่ต่ำกว่า 2 เหรียญสหรัฐนั้น คาดว่าจะลดลงมาอยู่ที่ 24.5% ในปีหน้า จากเดิมที่ 28.8% ในปีนี้
ในรายงานยังอ้างถึงโครงการฟื้นฟูและป้องกันน้ำท่วมในประเทศไทยที่เป็นตัวอย่างที่สำคัญในการกระตุ้นตลาดภายในประเทศ นอกเหนือจากที่มาเลเซีย และอินโดนีเซีย ที่มีการกระตุ้นอย่างต่อเนื่องผ่านนโยบายใช้จ่ายจากภาครัฐด้วย
วันเดียวกัน ทางด้านธนาคารกลางญี่ปุ่น (บีโอเจ) ได้ระงับการออกมาตรการกระตุ้นเศรษฐกิจใหม่ๆ เพิ่มเติมหลังจากที่ได้ขยายโครงการซื้อคืนพันธบัตรไปแล้วเมื่อเดือน ก.ย.ที่ผ่านมา มูลค่า 1.02 ล้านล้านเหรียญสหรัฐ พร้อมกับเตือนว่าเศรษฐกิจญี่ปุ่นกำลังเผชิญหน้ากับความเสี่ยงอย่างหนักจากเศรษฐกิจที่กำลังซบเซา นอกจากนั้น บีโอเจยังมีมติด้วยเสียงข้างมากคงอัตราดอกเบี้ยไว้ที่ 00.1% ด้วย